Pohjanmaan poliisi kaipaa edelleen vihjeitä Oulussa kadonneesta vaasalaismiehestä.

Tutkinnanjohtaja Joanna Österbladin mukaan 67-vuotias vaasalainen Teuvo Kalervo Tikkanen on poliisille tulleiden havaintojen perusteella liikkunut mahdollisesti Pohjois-Suomessa, Pohjois-Norjassa tai Pohjois-Ruotsissa.

Sen tarkemmin Österblad ei havaintoja kadonneen miehen liikkeistä tässä vaiheessa kuitenkaan avaa.

– Tietysti toivomme, että kadonneeksi ilmoitettu henkilö ottaisi itse yhteyttä poliisiin, mikäli näitä viestejä näkee, Österblad jatkaa.

Hänen mukaansa asiassa ei tällä hetkellä epäillä rikosta.

Pohjanmaan poliisi julkaisi marraskuun alussa mediatiedotteen kadonneesta 67-vuotiaasta vaasalaisesta Teuvo Kalervo Tikkasesta . Viimeisin varma havainto Tikkasesta on tehty 1. marraskuuta kello yhdeksän aikoihin Oulussa. Poliisi ei tässä vaiheessa avaa tarkemmin, missä Oulun-havainto tehtiin.

Poliisin mukaan Tikkanen on noin 170 cm pitkä. Hänellä on ruskeat ja osittain harmaantuneet laineikkaat hiukset sekä harmaat viikset.

Tikkasella on mahdollisesti silmälasit ja hänen vaatetuksensa on tumma; hänellä on mahdollisesti yllään musta softshell -tyylinen takki, tummat farkut ja mustat nilkkurit tai kävelykengät.

Poliisi on saanut runsaasti vihjeitä Tikkasesta, mutta pyytää edelleen vihjeitä miehen liikkumisista. Vihjeet pyydetään ilmoittamaan Pohjanmaan poliisilaitoksen vihjesähköpostiin vihjeet.pohjanmaa@poliisi.fi tai puhelinnumeroon 029 5440 513.

EDIT 5.11.2018 kello 13.00: Päivitetty juttua tutkinnanjohtajan kommenteilla.

EDIT 6.11. 2018 klo 10.42: Päivitetty poliisin antamilla uusilla tiedoilla.